บริษัท บลิส-เทล จำกัด (มหาชน)

ส่วนที่ 1

บริษัทที่ออกหลักทรัพย์

ข้อมูลสรุป (Executive Summary)

ส่วนที่ 1

ข้อมูลสรุป (Executive Summary)

บริษัท บลิส-เทล จำกัด (มหาชน) ก่อตั้งขึ้นเมื่อวันที่ 22 มีนาคม 2532
โดยความร่วมมือของกลุ่มตระกูลเขมะจันตรีและกลุ่มตระกูลเอกธนิตพงษ์ ด้วยทุนจดทะเบียนเริ่มแรก
300,000 บาท เพื่อประกอบธุรกิจเป็นผู้นำเข้าและจำหน่ายอุปกรณ์สื่อสารโทรคมนาคม
โดยในระยะแรกสินค้าที่บริษัทจำหน่าย ได้แก่ โทรศัพท์บ้านแบบมีสายและไร้สาย และวิทยุติดตามตัว
(Pager) ส่วนในปัจจุบันบริษัทประกอบธุรกิจเป็นผู้จำหน่ายอุปกรณ์สื่อสารโทรคมนาคม
โดยเน้นการจำหน่ายโทรศัพท์เคลื่อนที่เป็นหลัก

ปัจจุบัน บริษัทดำเนินธุรกิจจำหน่ายโทรศัพท์เคลื่อนที่มาแล้วกว่า 18 ปี ทีมผู้บริหารจึงมีความรู้
ความเชี่ยวชาญในธุรกิจจำหน่ายโทรศัพท์เคลื่อนที่เป็นอย่างดี
ประกอบกับความสัมพันธ์ที่ดีกับผู้ผลิตโทรศัพท์เคลื่อนที่ยี่ห้อต่างๆ โดยเฉพาะยี่ห้อหลัก ได้แก่ Nokia,
Samsung, Motorola และ Sony Ericsson ซึ่งมีส่วนแบ่งทางการตลาดรวมกันสูงที่สุด
รวมทั้งตราผลิตภัณฑ์อื่นๆ ที่บริษัทสั่งซื้อเองทั้งจากในประเทศและนอกประเทศ
นอกจากการจำหน่ายโทรศัพท์เคลื่อนที่แล้ว บริษัทยังจำหน่ายซิมการ์ด (SIM Card)
และบัตรเติมเงินทั้งแบบจ่ายล่วงหน้า (Pre-paid) และแบบจดทะเบียน (Post-paid)
ของทุกเครือข่าย รวมทั้งจำหน่ายอุปกรณ์เสริมเพื่อใช้กับโทรศัพท์เคลื่อนที่ เช่น
แบตเตอรี่โทรศัพท์เคลื่อนที่ อุปกรณ์ชาร์จแบตเตอรี่ เป็นต้น

จากการเติบโตอย่างต่อเนื่องของบริษัท ดังนั้น เพื่อเป็นการรองรับการขยายธุรกิจในอนาคต ในปี
2547 บริษัทจึงได้มีการเพิ่มทุนจดทะเบียน เป็น 230 ล้านบาท และแปรสภาพเป็นบริษัทมหาชน
พร้อมทั้งเข้าจดทะเบียนในตลาดหลักทรัพย์ แห่งประเทศไทย
ซึ่งตลาดหลักทรัพย์แห่งประเทศไทยได้รับหุ้นสามัญของบริษัทเป็นหลักทรัพย์จดทะเบียน
ในกลุ่มเทคโนโลยี หมวดสื่อสาร โดยใช้ชื่อย่อในการซื้อขายหลักทรัพย์ว่า “BLISS”
และเริ่มซื้อขายในตลาดหลักทรัพย์ได้ตั้งแต่วันที่ 13 ธันวาคม 2547 และในวันที่ 12 เมษายน 2548
บริษัทได้จดทะเบียนเพิ่มทุนอีก 69 ล้านบาท รวมบริษัทมีทุน จดทะเบียนทั้งสิ้น 299 ล้านบาท
ภายหลังการจดทะเบียนเพิ่มทุน บริษัทได้ออกและเสนอขายใบสำคัญแสดงสิทธิที่จะซื้อหุ้นสามัญจำนวน
68,999,982 หน่วย ให้แก่ผู้ถือหุ้นที่มีรายชื่อปรากฎในสมุดทะเบียนผู้ถือหุ้นเดิมโดยไม่คิดมูลค่า
ในอัตราส่วน 10 หุ้นสามัญเดิมต่อ 3 หน่วยใบสำคัญแสดงสิทธิ
ซึ่งตลาดหลักทรัพย์แห่งประเทศไทยได้รับใบสำคัญแสดงสิทธิที่จะซื้อหุ้นสามัญของบริษัทเป็นหลักทรัพย์จดทะเบียน
โดยใช้ชื่อย่อในการซื้อขายหลักทรัพย์ว่า “BLISS - W1” และเริ่มซื้อขายได้เมื่อวันที่ 3 สิงหาคม
2548 เป็นต้นมา

ในปี 2549 บริษัท อินเตอร์แนชั่นเนิล เอนจีเนียริง จำกัด (มหาชน) (“IEC”)
ซึ่งดำเนินธุรกิจด้านวิศวกรรม และโทรศัพท์เคลื่อนที่ ได้เข้าร่วมลงทุนในบริษัท บลิส-เทล จำกัด
(มหาชน) โดยได้ซื้อหุ้นจากผู้ถือหุ้นเดิมและผู้บริหารของบริษัท รวมจำนวน 56 ล้านหุ้น
คิดเป็นสัดส่วนการถือหุ้นร้อยละ 24.35 ซึ่งส่งผลให้ IEC เป็นผู้ถือหุ้นรายใหญ่ของบริษัท
ภายหลังการเปลี่ยนแปลงของโครงสร้างการถือหุ้นบริษัท และ IEC
มีนโยบายที่จะแบ่งความรับผิดชอบในการดำเนินธุรกิจจำหน่ายโทรศัพท์ เคลื่อนที่
โดยบริษัทจะเป็นผู้ดูแลด้านการค้าปลีก และบริหารร้านค้าปลีกทั้งหมด ได้แก่ บลิสเทลช็อป
โมบายอีซี่บายไออีซี และจุดจำหน่ายสินค้าผ่านเคาน์เตอร์ภายในห้างสรรพสินค้า ในขณะที่ IEC
จะเป็นผู้ดูแลและให้บริการด้านการค้าส่ง การจัดหาสินค้าให้แก่บริษัท การบริหารคลังสินค้า
การกระจายสินค้า และการให้บริการหลังการขายและซ่อมโทรศัพท์เคลื่อนที่
ซึ่งทั้งสองฝ่ายคาดว่าจะได้รับประโยชน์
จากการลดต้นทุนสินค้าอันเนื่องมาจากปริมาณการสั่งซื้อสินค้าที่เพิ่มขึ้น
การลดค่าใช้จ่ายในการดำเนินงาน จากการใช้ระบบบริหารสินค้าคงคลัง ระบบจัดส่งสินค้า
ระบบบริหารและสนับสนุนการดำเนินงาน รวมถึงทรัพยากรในการดำเนินธุรกิจบางส่วนร่วมกัน
ซึ่งจะช่วยเพิ่มความสามารถในการแข่งขันในตลาดโทรศัพท์เคลื่อนที่
เนื่องจากช่องทางการจำหน่ายสินค้าที่เพิ่มขึ้น
ตลอดจนการแลกเปลี่ยนข้อมูลและวางแผนงานด้านการตลาดร่วมกัน นอกจากนี้ ในปี 2549
บริษัทได้มีการเพิ่มทุนจดทะเบียนอีก 501 ล้านบาท จากทุนจดทะเบียนเดิมจำนวน 299 ล้านบาท
เป็น 800 ล้านบาท โดยการออกหุ้นสามัญใหม่จำนวน 501 ล้านหุ้น
เพื่อเสนอขายให้แก่บุคคลในวงจำกัด

สำหรับในปี 2550 ที่ผ่านมา บริษัทได้เสนอขายหุ้นเพิ่มทุนให้แก่บุคคลในวงจำกัดรวมจำนวนหุ้นเท่ากับ
85 ล้านหุ้น คือ ในเดือนมกราคม 2550 จำนวน 50 ล้านหุ้น ในราคาหุ้นละ 2.50 บาท
รวมเป็นเงินที่ได้รับจากการเพิ่มทุน 125.00 ล้านบาท และในเดือนกุมภาพันธ์ 2550 จำนวน 35
ล้านหุ้น ในราคาหุ้นละ 2.80 บาท รวมเป็นเงินที่ได้รับจากการเพิ่มทุน 98.00 ล้านบาท รวม
ได้เงินจากการเพิ่มทุนรวมทั้งสิ้น 223.00 ล้านบาท
ทำให้ปัจจุบันบริษัทมีทุนจดทะเบียนชำระแล้วเท่ากับ 315 ล้านบาท
และต่อมาที่ประชุมสามัญผู้ถือหุ้นประจำปี 2550
ได้มีมติอนุมัติการออกและเสนอขายใบสำคัญแสดงสิทธิที่จะซื้อหุ้นสามัญของบริษัท จำนวนไม่เกิน 55
ล้านหน่วย ให้แก่กรรมการ ผู้บริหาร พนักงาน และ/หรือ ที่ปรึกษาของบริษัท และ/หรือ บริษัทย่อย
(โครงการ ESOP) เพื่อเสนอขายให้แก่กรรมการผู้จัดการและที่ปรึกษาของบริษัทรวม 2 ท่าน
จำนวน 35 และ20 ล้านหน่วย ตามลำดับ แต่ต่อมาที่ปรึกษาของบริษัทได้ลาออกจากตำแหน่ง
จึงคงเหลือเพียงใบสำคัญแสดงสิทธิที่จะซื้อหุ้นสามัญของบริษัทภายใต้โครงการ ESOP เพียงจำนวน
35 ล้านหน่วย เพื่อเสนอขายให้แก่กรรมการผู้จัดการเท่านั้น
ซึ่งปัจจุบันอยู่ระหว่างการจัดทำคำขออนุญาตเพื่อเสนอต่อสำนักงานคณะกรรมการกำกับหลักทรัพย์และตลาดหลักทรัพย์

และเมื่อต้นปี 2551 ที่ผ่านมา ที่ประชุมวิสามัญผู้ถือหุ้นครั้งที่ 1/2551 เมื่อวันที่ 22 มกราคม 2551
ได้มีมติอนุมัติการเปลี่ยนแปลงจำนวน และมูลค่าหุ้นที่ตราไว้จากเดิม หุ้นละ 1 บาท เป็นหุ้นละ 0.10
บาท อนุมัติการเพิ่มทุนจดทะเบียนจากเดิม 800 ล้านบาท เป็น 900 ล้านบาท
โดยแบ่งเป็นหุ้นสามัญจำนวน 9,000 ล้านหุ้น ซึ่งส่งผลให้ปัจจุบันบริษัทมีทุนจดทะเบียนชำระแล้ว 315
ล้านบาท แบ่งเป็นหุ้นสามัญจำนวน 3,150 ล้านหุ้น มูลค่าที่ตราไว้หุ้นละ 0.10 บาท
และอนุมัติการออกใบสำคัญแสดงสิทธิที่จะซื้อหุ้นสามัญของบริษัท ครั้งที่ 2 (BLISS-W2)
จำนวนไม่เกิน 1,338,333,334 หน่วย ให้แก่ผู้ถือหุ้นเดิม ในอัตรา 3 หุ้นเดิม ต่อ 1
หน่วยใบสำคัญแสดงสิทธิ พร้อมทั้งอนุมัติการจัดสรรหุ้นเพิ่มทุนจำนวน 1,338,333,334 หุ้น
จัดสรรไว้สำหรับรองรับการใช้สิทธิแปลงสภาพใบสำคัญแสดงสิทธิที่จะซื้อหุ้นสามัญของบริษัทฯ ครั้งที่ 2
(“BLISS – W2”) โดยส่วนที่เหลือจำนวน 690 ล้านหุ้น จัดสรรไว้สำหรับรองรับการใช้สิทธิของ
BLISS – W1 จำนวน 350 ล้านหุ้น จัดสรรไว้สำหรับรองรับโครงการ ESOP และจำนวน
3,471.67 ล้านหุ้น จัดสรรไว้เพื่อเสนอขายให้แก่บุคคลในวงจำกัด

นอกจากนี้ ตามที่ IEC ได้ขายเงินลงทุนทั้งหมดในบริษัททั้งหมดจำนวน 490,000,000 หุ้น
หรือคิดเป็นสัดส่วนร้อยละ 15.55 ของทุนที่ชำระแล้วของบริษัท ไปแล้วเมื่อวันที่ 7 มีนาคม 2551
ที่ผ่านมานั้น แม้ว่าจะส่งผลให้ IEC ไม่ได้เป็นผู้ถือหุ้นของบริษัท
และบริษัทไม่มีฐานะเป็นบริษัทในเครือของไออีซีอีกต่อไป
แต่ปัจจุบันบริษัทยังคงมีนโยบายที่จะเป็นพันธมิตรในการดำเนินธุรกิจร่วมกับ IEC ต่อไป
โดยเฉพาะการร่วมกันสั่งซื้อสินค้าเพื่อให้สามารถสั่งซื้อสินค้าได้ในปริมาณมาก
และได้รับส่วนลดจากการซื้อสินค้าเพิ่มขึ้น

บริษัทให้ความสำคัญอย่างมากกับช่องทางการจัดจำหน่าย โดยเฉพาะการขายปลีก
ซึ่งสามารถแบ่งแบ่งเป็น 2 ช่องทาง คือ 1) การจำหน่ายผ่านสาขาของบริษัทเอง คือ Bliss@Tel
Shop โดย ณ 31 ธันวาคม 2550 บริษัทมีสาขารวมทั้งสิ้น 102 สาขา และ 2)
การจำหน่ายแบบฝากขาย (Consignment)
ผ่านเคาน์เตอร์จำหน่ายตามห้างสรรพสินค้าและร้านค้าปลีกรูปแบบใหม่ โดย ณ 31 ธันวาคม 2550
บริษัทมีจุดจำหน่ายประเภทเคาน์เตอร์จำหน่ายรวม 136 แห่ง
รวมแล้วบริษัทมีสาขาและจุดจำหน่ายทั้งสิ้น 238 แห่ง
การมีสาขาและจุดจำหน่ายจำนวนมากจำเป็นต้องมีระบบการควบคุมดูแลที่ดี
บริษัทจึงได้มีการนำระบบซอร์ฟแวร์ที่ทันสมัยมาใช้ในการจัดเก็บข้อมูลสถิติด้านการขายและการควบคุมสินค้าคงเหลือ
ส่งผลให้บริษัทสามารถบริหารและควบคุมการดำเนินงานได้อย่างมีประสิทธิภาพ
สำหรับการขายส่งซึ่งเป็นอีกช่องทางหนึ่งของบริษัท
เป็นการขายสินค้าให้แก่ตัวแทนจำหน่ายซึ่งส่วนใหญ่เป็นการขายสินค้าเป็นเงินสด
ซึ่งที่ผ่านมาบริษัทมีรายได้จากการขายปลีกคิดเป็นสัดส่วนประมาณร้อยละ 40-60
ของรายได้จากการขายรวมของบริษัท แต่เนื่องจากในปัจจุบันผู้จัดจำหน่ายโทรศัพท์เคลื่อนที่ยี่ห้อต่างๆ
ได้ให้ความสำคัญกับผู้ประกอบธุรกิจค้าปลีกมากขึ้น และยินดีให้การสนับสนุนอย่างเต็มที่
ทั้งทางด้านการสนับสนุนค่าส่งเสริมการขาย งบประมาณในการจัดแสดงสินค้า
การจัดกิจกรรมส่งเสริมการขาย สินค้าตัวอย่าง และของสมนาคุณ
บริษัทจึงมีนโยบายเน้นการขายปลีกเป็นหลัก ดังนั้นรายได้จากการขายส่งจึงมีแนวโน้มลดลงตามลำดับ
โดยจะเห็นได้จากสัดส่วนรายได้จากการขายส่งโทรศัพท์เคลื่อนที่ที่ลดลงจากร้อยละ 49.68 ในปี
2549 เหลือร้อยละ 30.31 ในปี 2550

สำหรับผลการดำเนินงานในปี 2550 บริษัทมีผลกำไรสุทธิ 351.69 ล้านบาท
คิดเป็นอัตรากำไรสุทธิร้อยละ 7.91 เมื่อเทียบกับปี 2549 ซึ่งมีผลขาดทุนสุทธิ 453.84 ล้านบาท
แล้วลดลงถึง 805.53 ล้านบาท หรือร้อยละ 177.49
ซึ่งมีสาเหตุหลักมาจากผลกำไรขั้นต้นที่เพิ่มขึ้นจาก 60.79 ล้านบาท ในปี 2549 เป็น 77.44
ล้านบาท ในปี 2550 แม้ว่าจะมีรายได้จากการขายลดลงจาก 7,055.40 ล้านบาท เหลือเพียง
3,725.99 ล้านบาท ตามลำดับก็ตาม ซึ่งคิดเป็นอัตรากำไรขั้นต้นที่เพิ่มขึ้นจากจากร้อยละ 0.86
เป็นร้อยละ 2.08
ซึ่งเป็นผลมาจากบริษัทได้พยายามปรับแผนการดำเนินงานให้สอดคล้องกับภาวะเศรษฐกิจและการแข่งขันในตลาดโทรศัพท์เคลื่อนที่รุนแรงโดยเฉพาะการแข่งขันด้านราคาดังกล่าว
ด้วยการวิเคราะห์ภาวะตลาดและความต้องการของลูกค้าอย่างต่อเนื่องและสม่ำเสมอ
เพื่อคัดเลือกสินค้าที่เป็นที่ต้องการของตลาด
ซึ่งสามารถจำหน่ายออกไปได้ในระยะเวลาอันสั้นและมีอัตรากำไรขั้นต้นสูงเพิ่มขึ้น
เพื่อหลีกเลี่ยงการแข่งขันด้านราคา นอกจากนี้ค่าใช้จ่ายในการขายและบริหารที่เพิ่มขึ้น 75.97
ล้านบาท หรือร้อยละ 15.64
และภาระหนี้วงเงินกู้ยืมที่ลดลงประกอบกับภาวะอัตราดอกเบี้ยที่ลดลงตามลำดับ
ทำให้บริษัทมีภาระดอกเบี้ยจ่ายลดลง 34.81 ล้านบาท หรือร้อยละ 51.12
รวมทั้งบริษัทมีรายได้จากกำไรจากเงินลงทุน 658.58 ล้านบาท
ซึ่งมีส่วนสำคัญที่ทำให้บริษัทมีผลกำไรสุทธิเพิ่มขึ้น

ด้านฐานะทางการเงิน ณ วันที่ 31 ธันวาคม 2550 บริษัทมีสินทรัพย์รวม 1,738.62 ล้านบาท
แบ่งเป็นสินทรัพย์หมุนเวียน 1,612.83 ล้านบาท คิดเป็นร้อยละ 92.76 ของสินทรัพย์รวม
และสินทรัพย์ไม่หมุนเวียน 125.79 ล้านบาท คิดเป็น ร้อยละ 7.24 ของสินทรัพย์รวม เมื่อเทียบกับ
ณ วันที่ 31 ธันวาคม 2549 บริษัทมีสินทรัพย์รวมเพิ่มขึ้น 468.28 ล้านบาท หรือร้อยละ 36.86
โดยส่วนใหญ่เป็นการเพิ่มขึ้นของสินทรัพย์หมุนเวียน จำนวน 484.51 ล้านบาท หรือร้อยละ 42.94
และสินทรัพย์ไม่หมุนเวียนลดลง 16.23 ล้านบาท หรือร้อยละ 11.43
ในขณะที่บริษัทมีส่วนของผู้ถือหุ้นรวม 970.56 ล้านบาท เพิ่มขึ้นจากปี 2549 เท่ากับ 574.69
ล้านบาท หรือร้อยละ 145.17
โดยมีสาเหตุสำคัญมาจากการจำหน่ายหุ้นเพิ่มทุนแบบเฉพาะเจาะจงจำนวนรวม 85 ล้านหุ้น
ทำให้บริษัทมีทุนจดทะเบียนชำระแล้วเพิ่มขึ้นจาก 230 ล้านบาท เป็น 315 ล้านบาท
และได้เงินจากการเพิ่มทุนรวม 223 ล้านบาท ในขณะที่ผลขาดทุนสะสมลดลงจากปีก่อน 351.69
ล้านบาท หรือร้อยละ 86.00 เนื่องจากผลการดำเนินงานของบริษัทในปีที่ผ่านมา มีผลกำไรสุทธิ
351.69 ล้านบาท